b'\n_START_ARTICLE_\nVeidal fangeleir\n_START_PARAGRAPH_\nVeidal fangeleir, ogs\xc3\xa5 kalt Gefangenenlager Veidal Kv\xc3\xa6nangen,  ble etablert i Kv\xc3\xa6nangen i august 1942 av den tyske okkupasjonsmakten. Leiren var en av Grini fangeleirs utekommandoer , og ble sammen med Badderen fangeleir opprettet for \xc3\xa5 reise sn\xc3\xb8skjermer og bygge sn\xc3\xb8tunnell over en 6\xc2\xa0km lang veistekning p\xc3\xa5 Kv\xc3\xa6nangsfjellet. 400 fanger fra Grini ble sendt til Kv\xc3\xa6nangsfjellet for \xc3\xa5 hjelpe norske sivilarbeidere med byggingen. Fangene oppholdt seg p\xc3\xa5 fjellet i tre m\xc3\xa5neder, fra 14. august 1942 til 11. november 1942._NEWLINE_Arbeidet med bygging av sn\xc3\xb8tunnelen og sn\xc3\xb8skjermene ble ledet av Operation Todt. Leiren var bevoktet av Wehrmacht._NEWLINE_Per Krohg og Odd Nansen var to av fangene fra Grini  som ble sendt til Veidal for \xc3\xa5 arbeide med sn\xc3\xb8tunnelen. De har begge skrevet om tida p\xc3\xa5 Kv\xc3\xa6nangsfjellet: Odd Nansen i Fra dag til dag, bind II  og Per Krohg i Memoarer - minner og meninger .'